TLI วิ่ง 4% รับ 2 เด้ง “บอนด์ยีลด์” พุ่ง-ลุ้นเข้า MSCI รอบใหม่ ชูเป้า 20.10 บ.
TLI วิ่ง 4% ขานรับ บอนด์ยีลด์พุ่ง ลุ้นเข้าคำนวณดัชนี MSCI ช่วงเดือน พ.ย.นี้ จับตาต่างชาติจ่อซื้ออีก 20.6% โบรกแนะ “ซื้อ” ราคาเป้าหมาย 20.10 บ.
TLI วิ่ง 4% ขานรับ บอนด์ยีลด์พุ่ง ลุ้นเข้าคำนวณดัชนี MSCI ช่วงเดือน พ.ย.นี้ จับตาต่างชาติจ่อซื้ออีก 20.6% โบรกแนะ “ซื้อ” ราคาเป้าหมาย 20.10 บ.
19 ก.ย. 2565

ผู้สื่อข่าวรายงานว่า วันนี้ (19 ก.ย.65) ราคาหุ้น บริษัท ไทยประกันชีวิต จำกัด (มหาชน) หรือ TLI ณ เวลา 10:37 น. อยู่ที่ระดับ 17.40 บาท บวก 0.60 บาท หรือ 3.57% สูงสุดที่ระดับ 17.80 บาท ต่ำสุดที่ระดับ 16.80 บาท ด้วยมูลค่าการซื้อขาย 1.74 พันล้านบาท

โดย นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด เปิดเผยว่า ราคาหุ้น TLI ปรับตัวเพิ่มขึ้นมาจากอัตราผลตอบแทนของพันธบัตรสหรัฐฯ หรือ บอนด์ยีลด์ที่สูงขึ้น และมีโอกาสสูงเข้าคำนวณดัชนี MSCI ช่วงเดือน พ.ย.นี้ จากมาร์เก็ตแคปที่มากกว่า 1.9 แสนล้านบาท
ขณะที่การถือครองหุ้นของต่างชาติ หรือ Foreign Limit อยู่ที่ 49% ซึ่งยังไม่เต็ม ยังมีที่ว่างหรือ Room ถึง 20.6% ให้ต่างชาติเข้าซื้อได้ ดังนั้นจึงมีความน่าสนใจ แนะนำ “ซื้อ” ด้วยราคาเป้าหมาย 20.10 บาท
ส่วน บริษัทหลักทรัพย์ ทิสโก้ จำกัด ประเมินราคาเป้าหมาย TLI ที่ 18.30 บาท ขณะที่นักวิเคราะห์มองว่าบอนด์ยีลด์ยังขึ้นไม่ถึงที่สุด มีโอกาสที่จะปรับขึ้นต่อ โดยต้องมาติดตามการประชุมธนาคารกลางสหรัฐ หรือ เฟด ในวันที่ 20-21 ก.ย.65 ตลาดคาดเฟดจะเร่งปรับขึ้นดอกเบี้ย ยิ่งส่งให้บอนด์ยีลด์เร่งตัวขึ้นทำจุดสูงสุดใหม่ต่อเนื่อง
 
 